CENTELคุยทำกำไรนิวไฮ5ปี
เซ็นทรัล พลาซา ผูกใจผู้ถือหุ้นลงทุนยาว ทำกำไรสุทธินิวไฮตลอด 5 ปี หากการเมืองไม่ยุ่งเหยิง
25 พ.ค. 2555

เซ็นทรัล พลาซา ผูกใจผู้ถือหุ้นลงทุนยาว ทำกำไรสุทธินิวไฮตลอด 5 ปี หากการเมืองไม่ยุ่งเหยิง
นายรณชิต มหัทธนะพฤทธิ์ รองประธานอาวุโสฝ่ายบริหารและการเงิน บริษัท โรงแรมเซ็นทรัล พลาซา (CENTEL) เปิดเผยว่า ตั้งแต่ปี 2555-2559 บริษัทตั้งเป้าว่าจะสามารถมีกำไรสุทธิสูงเป็นประวัติการณ์ในทุกปีได้ เฉพาะไตรมาสแรกปีนี้มีกำไรสุทธิ 565 ล้านบาท ซึ่งมากกว่ากำไรสุทธิทั้งปีของปี 2554 ที่ 550 ล้านบาท
อย่างไรก็ตาม แนวโน้มกำไรสุทธิจะดีมากอย่างที่คาดไว้ ต้องไม่มีความวุ่นวายทางการเมืองเกิดขึ้น
“บริษัทเน้นเพิ่มอัตรากำไรขั้นต้นหรือมาร์จิน โดยเฉพาะธุรกิจโรงแรมที่เราหันมารับงานด้านบริหารมากขึ้น เพราะมีมาร์จินสูงถึง 80-90% และสิ้นปีนี้จะรับบริหารทั้งหมด 27 แห่ง จากปีก่อนจำนวน 17 แห่ง ซึ่งจะรับรู้รายได้จากส่วนนี้ 160 ล้านบาท จากปีก่อน 130 ล้านบาท” นายรณชิต กล่าว
ขณะเดียวกัน บริษัทมีเป้าหมายที่จะซื้อกิจการแบรนด์อาหารทุกปีอย่างน้อยปีละ 1 แห่ง ซึ่งจะช่วยให้มีอัตราการเติบโตที่เร็วกว่าเดิม โดยครึ่งปีหลังนี้น่าจะเห็นการซื้อแบรนด์อาหารต่างประเทศได้ 1 แบรนด์
สำหรับผลประกอบการไตรมาส 2 คาดว่ารายได้จะเติบโต 20% จากงวดเดียวกันของปีก่อนที่ทำได้ 2,600 ล้านบาท ซึ่งในเดือน เม.ย.-พ.ค. เห็นผลดีเกินคาด โดยเฉพาะธุรกิจอาหารที่รายได้จากสาขาเก่าเติบโต 8-10% แต่ถ้าครบไตรมาสน่าจะโตถึง 11-12%
ด้านธุรกิจโรงแรม ปกติไตรมาส 2 เป็นฤดูโลว์ซีซัน แต่อัตราการเข้าพักอยู่ในระดับ 68% เทียบกับช่วงเดียวกันของปีก่อน 63.9% และอัตราค่าห้องพักก็ปรับขึ้น โดยพยายามเจาะฐานลูกค้าที่มีกำลังซื้อมากขึ้น เช่น ลูกค้าที่ไม่ได้รับผลกระทบจากวิกฤตยุโรปอย่างเยอรมนี สแกนดิเนเวีย
สำหรับปีนี้บริษัทได้ปรับเพิ่มเป้ารายได้มาที่ 1.38 หมื่นล้านบาท จากเป้าเดิม 1.35 หมื่นล้านบาท หรือเติบโต 20% จากปีก่อน หลังบริษัทซื้อหุ้นโรงแรมเซ็นทารา กะรน รีสอร์ท ที่ภูเก็ตเมื่อสิ้นเดือน ก.พ.ที่ผ่านมา ซึ่งคาดว่าจะรับรู้รายได้ถึง 300 ล้านบาทต่อปี
นอกจากนี้ บริษัทมีแผนเพิ่มขนาดกองทุนอสังหาริมทรัพย์ที่สมุยจากปัจจุบันมีมูลค่า 3,200 ล้านบาท เพื่อให้บริษัทมีกระแสเงินสดเพียงพอต่อการลงทุนในอนาคต